Зэгъэщтокъуэ Людэ и усэщIэхэр
Нэхэм зыщагъэнщIкъым
Си псэу си щIыналъэр
Зэхэлъкъэ пшыналъэу!
Iуащхьэмахуэ лъапэ
Нос ерыщ и лъапэ.
Я хъуэпсапIэщ куэдым
Нэсыныр и щыгум,
Тхыдэу зэхэлъщ къуршхэр,
Псынэхэр къыщIожыр,
Зэш-зэбын лъэпкъ куэдым
Батэр ныщагъэшыр.
Уэ уи тафэ инхэм,
ЗыщагъэнщIкъым нэхэм,
Уэ мэз лъапэ щхъуантIэм,
Ислъэмей щыхатIэ.
Къафэм зынешэщIыр,
ЩIылъэр мэщIэращIэ,
Уи адыгэ джэгум зыдеIэт цIыхугум.
Си лъэпкъ уардэ
Тхыдэм и набдзэщ уэрэдыжьыр:
КъыпщIихуу блэкIам и акъужьыр,
Ухешэр адэжь и Iэужьым,
Ухуешэр блэкIам и лъэужьым.
О, си лъэпкъ уардэу гугъуехь натIэ!
Уи лIыгъэр зыми хущIэмытIэ…
Зэман зимыIэм зы гущIэгъу,
ХуэщIакъым кIасэ уэ уи Iуэху.
ГъащIэ
Мэлъей ди гъащIэр дыщIэмыхьэу,
Дегъэхь щысхьыншэу куэдрэ мыхьыр,
И Iеи и фIи ди Iэпэгъущи,
ДыщимыгъащIэ и гурыгъум.
ДыпIащIэу махуэхэр догъакIуэ,
КъыдгуроIуэж: дыгъуэгурыкIуэщ…
Мы гъащIэм псори дригъэрщи
ДыкъиутIыпщкъым, псэри махэщ,
Насыпыр уафэхъуэпсыкIыу блихыу,
Щохъу уафэ кIапэм гъуэбжэгъуэщ.
Псэуху, а тIуми лъэщIэмыхьэу,
Псэр пIастхъэу, гъащIэм мыхьыр щехь.
Адыгэбзэ
Си анэбзэр — адыгэбзэщ,
Сэ адыгэу сыкъалъхуащ.
Срипагэу, сригушхуэу,
Адыгъагъэр къыздалъхуащ.
Згъэбзэрабзэу анэм и бзэр,
ЗымыцIыхум къезгъэщIэнщ,
Ди нэмыс, ди хабзэ дахэр
Дэнэ щIыпIи щыхэсшынщ.
СыпсэухукIэ усIэтынущ,
УзиIэнущ уэ тепIэну,
Си анэбзэ — адыгэбзэ,
Жэнэт бзууэ къызэубзэ.
